**Príloha č.6**

 **Opis predmetu zákazky**

Predmetom zákazky je poskytnutie služieb - konkrétne vypracovanie a dodanie projektovej dokumentácie na stavebné povolenie s náležitosťami dokumentácie na realizáciu stavby (DSP s DRS) zahŕňajúcej projektové energetické hodnotenie a inžinierska činnosť pre projekt s názvom „SPŠ J. Murgaša B. Bystrica - kompletná rekonštrukcia objektov - zníženie energetickej náročnosti“.

**Účelom kompletnej rekonštrukcie bude:**

* zateplenie obvodového plášťa budov: A - telocvičňa, B,C a D – učebne, dielne a budovy jedálne,
* rekonštrukcia a zateplenie strešného plášťa budov: A - telocvičňa, B,C a D – učebne, dielne a budovy jedálne,
* rekonštrukcia bleskozvodov časť: A - telocvičňa, B,C a D – učebne, dielne a budovy jedálne,
* rekonštrukcia hlavného vstupu do školy – strecha z plechu,
* súvisiace klampiarske práce,
* inštalácia nových úsporných osvetľovacích telies v budovách: telocvičňa, B/C – učebne, D učebne, časť C dielne a v budove jedálne,
* rekonštrukcia vzduchotechniky v budove jedálne,
* rekonštrukcia šatní v telocvični vrátane elektrických rozvodov a vodovodných rozvodov.

Projektová dokumentácia na stavebné povolenie s náležitosťami dokumentácie na realizáciu stavby musí obsahovať minimálne tieto náležitosti:

* Sprievodná správa
* Súhrnná technická správa
* Celková situácia stavby a súčasného stavu územia
* Koordinačný výkres stavby
* Dokumentácia stavebných objektov
* Architektonicko-stavebná časť - pôdorysy, rezy, pohľady, kompletný výpis prvkov, konštrukčné detaily
* Projektové energetické hodnotenie jednotlivých stavebných objektov
* Statika - Statické posúdenie zateplenia a stavebných úprav
* Zdravotechnická inštalácia - textová časť : tech. správa, výkresová časť
* Elektroinštalácie- textová časť : technická správa, výkresová časť
* Projekt organizácie výstavby
* Výkazy výmer
* Rozpočet
* vyjadrenia dotknutých orgánov štátnej správy a samosprávy zabezpečované v priebehu vypracovania dokumentácie
* ďalší povinný obsah, rozsah a prílohy v zmysle zákona č.50/1976, zákona č. 555/2005, zákona č. 321/2014 a súvisiacich vyhlášok, v zmysle noriem ISO, EN, STN a sadzobníka UNIKA 2018.

**Pri rekonštrukcii objektov je nutné dosiahnuť celkovú energetickú úsporu minimálne 30%.**

Súčasťou projektovej dokumentácie bude :

* **výkaz výmer a rozpočet v členení na jednotlivé stavebné objekty a jednotlivé profesie samostatne** tak, aby bolo možné rozdeliť výdavky súvisiace so znížením energetickej náročnosti jednotlivých objektov. Rozpočet musí byť spracovaný podľa objektovej skladby, pričom jednotlivé profesie nebudú oceňované v súboroch, ale budú oceňované položkovite. Každá položka musí obsahovať poradové číslo, kód, popis, množstvo, mernú jednotku, jednotkovú cenu, náklady spolu.

Projektovú dokumentáciu s projektovým energetickým hodnotením žiadame spracovať v zmysle zákona č. 50/1976 Z.z. o územnom plánovaní a stavebnom poriadku (stavebný zákon) v znení neskorších predpisov, zákona č. 555/2005 Z.z. o energetickej hospodárnosti budov a o zmene a doplnení niektorých zákonov v znení neskorších predpisov (zákon o EHB), zákona č. 321/2014 z.z. o energetickej efektívnosti a o zmene a doplnení niektorých zákonov, §9 vyhlášky MŽP SR č. 453/2000 Z.z., ktorou sa vykonávajú niektoré ustanovenia stavebného zákona a v zmysle súvisiacich vyhlášok.

Projektant pri vypracovávaní projektovej dokumentácie v časti elektroinštalácie musí vziať do úvahy existenciu jalovej elektrickej energie – jalového prúdu.

Projektová dokumentácia na stavebné povolenie s náležitosťami dokumentácie na realizáciu stavby musí mať obsah, rozsah a prílohy v zmysle zákona č.50/1976, zákona č. 555/2005, zákona č. 321/2014 a súvisiacich vyhlášok, v zmysle noriem ISO, EN, STN a sadzobníka UNIKA 2018, príloha č. 2 a 3.

Zároveň je pri spracovávaní projektovej dokumentácie nutné postupovať v zmysle všetkých zákonných predpisov a noriem. Projekt na stavebné povolenie a realizáciu stavby žiadame vypracovať v počte :

6 paré výkresovou formou a 1-krát v digitálnej forme vo formáte PDF a 1-krát v digitálnej forme vo formáte DGN/DXF/DWG, textová časť vo formáte Microsoft Word, vrátane 3 ks rozpočet v paré č. 1-3 v tlačenej podobe aj na CD v programe Excel a 3 ks výkaz výmer v paré č. 4 – 6 v tlačenej podobe aj na CD v programe Excel.

Pre výkon inžinierskej činnosti požadujeme komplexné služby v rozsahu platnej legislatívy, vrátane zabezpečenia zapracovania stanovísk dotknutých orgánov do projektovej dokumentácie. V rámci inžinierskej činnosti bude vybavenie stavebného povolenia spolu s vyjadreniami všetkých dotknutých orgánov.

Uchádzačovi sa odporúča vykonať obhliadku jestvujúcich budov a zahrnúť do ceny projektovej dokumentácie všetky prípadné skutočnosti, ktoré výzva neobsahuje. Obhliadka objektov je možná po dohode s osobou uvedenou vo Výzve na predkladanie ponúk.

Verejný obstarávateľ poskytne víťaznému uchádzačovi po uzatvorení zmluvy o dielo stavebno – energetické posúdenie komplexu školy, ktoré bolo pre školu vypracované.